Sofía Mac-Mahon

Sofía Mac-Mahon Jacquet (Bilbo, Bizkaia, 1892 - heriotza leku eta data ezezagunak) ekintzailea izan zen. EAJri lotutako ekimenetan parte hartu zuen; besteak beste, Euskal Jantzitegiaren lehendakaria eta Emakume Abertzale Batzako zuzendaritza-batzordeko kidea izan zen.

 Bizitza 
Irlandar jatorriko familia batean jaio zen, Bilboko goi burgesiaren eta nobleziaren barruan. Gizarte klase horretan ohikoa zenez, izen ugariz bataiatua zen: Sofía María Amalia Manuela Margarita.

Pedro Mac-Mahon Agirre (izen guztiak aipatuta: Pedro José Diego Benito), Mac-Mahon-ko lehenengo markesa, eta Sofía Micaela Jacquet La Salle (izen guztiak aipatuta: Sofía Micaela María de los Angeles) izan zituen guraso. 1913an Ramón de la Sota Aburtorekin, EAJko buruzagi izandakoarekin, ezkondu zen eta sei seme-alaba izan zituzten, haien artean Patrick de la Sota enpresaburu ezaguna.

 Ekintzaile 
Zenbait ekimenetan parte hartu zuen, Eusko Ikaskuntzako kidea zen, Aberri aldizkarian idatzi zuen, Errotatxuetako eskolen sostengurako batzordeko kidea izan zen, baita semeek izan zituzten ekimenen bultzatzailea ere; adibidez, Gaztetxoak aisialdi taldearen sorreran. 

1927an, Euzkadi egunkarian, Euskal Jantzitegiko kide zela argitaratu zen, eta 1928ko hauteskundeetan erakunde horren zuzendari hautatu zuten. Victorina Larrinaga ohorezko lehendakaria zelarik. Ondoren, Teresa Azkuek Mac-Mahon ordeztu zuen.

1931n Bilboko Euzko Gaztediko egoitzan ospatu zen Emakume Abertzale Batza birsortzeko batzarrean parte hartu zuen; eta geroago, 1934an edo 1935ean, zuzendaritza-batzordeko kide hautatu zuten, Rosario Olazabalekin, Dolores Rousserekin eta Ventura Kareagarekin batera. Espainiako Errepublikako lehendakari zen Alcala Zamorak Bilbo bisitatu zuen egunean, EABk manifestaziorako deia egin zuen, eta eraso guardiek haien kontra egin zuten; erasoak jaso zituen emakumeetako bat Sofía izan zen. 1936an kargua utzi zuen.

Espainiako Gerra Zibilaren ondoren eusko abertzaletasunak jasan zuen errepresioan, frankismoak izendatutako Bilboko Erantzukizun Politikoen Eskualde Batzordeak lau milioi pezetaren isuna ezarri zion Sofíari. 1943an bukatu zuen isun ordainketa.

 Erreferentziak 

 Kanpo estekak 

Kategoria:Bilbotarrak
Kategoria:Abertzaleak
Kategoria:Filantropoak
Kategoria:Emakume filantropoak
Kategoria:Emakume Abertzale Batza